b'\n_START_ARTICLE_\nNodar Kumarita\xc5\xa1vili\n_START_SECTION_\n\xc5\xbdivljenje in kariera\n_START_PARAGRAPH_\nKumarita\xc5\xa1vili se je rodil v Bord\xc5\xbeomiju, letovi\xc5\xa1kem mestu v osrednji Gruziji. Odra\xc5\xa1\xc4\x8dal je v regiji s \xc5\xa1tevilnimi zasne\xc5\xbeenimi hribi in se ukvarjal z razli\xc4\x8dnimi zimskimi \xc5\xa1porti. S sankanjem je pri\xc4\x8del pri trinajstih letih. V svoji prvi tekmovalni sezoni 2008/09 je v skupnem se\xc5\xa1tevku Sanka\xc5\xa1kega svetovnega pokala med 62 tekmovalci zasedel 55. mesto. V sezoni 2009/10 je januarsko dirko na progi Cesana Pariol, ki je \xc5\xa1tela za to\xc4\x8dke svetovnega pokala, kon\xc4\x8dal na 28. mestu med 32 tekmovalci. To je bil tudi njegov zadnji nastop na tekmah za svetovni pokal. V \xc4\x8dasu smrti je na za\xc4\x8dasni lestvici svetovnega pokala med 65-imi tekmovalci zasedal 44. mesto._NEWLINE_Njegov o\xc4\x8de, Davit Kumarita\xc5\xa1vili, se je v mladosti prav tako ukvarjal s sankanjem in je \xc5\xa1e v \xc4\x8dasu Sovjetske zveze osvojil sovjetsko mladinsko dr\xc5\xbeavno prvenstvo. Bratranec Nodarjevega o\xc4\x8deta, Feliks Kumarita\xc5\xa1vili, je v \xc4\x8dasu Nodarjeve nesre\xc4\x8de vodil Gruzinsko sanka\xc5\xa1ko zvezo. Nodarjev sorodnik je bil tudi Aleko Kumarita\xc5\xa1vili, ki velja za o\xc4\x8deta organiziranega sankanja v Gruziji._NEWLINE_Kumarita\xc5\xa1vili je kljub strogemu ritmu treningov in tekmovanj diplomiral na Politehni\xc5\xa1ki univerzi v Tbilisiju. Magisterij iz ekonomije je opravil leta 2009.\n_START_SECTION_\nSmrtna nesre\xc4\x8da\n_START_PARAGRAPH_\nKumarita\xc5\xa1vili se je na Zimskih olimpijskih igrah 2010 kvalificiral za mo\xc5\xa1ko sanka\xc5\xa1ko tekmovanje, s \xc4\x8dimer bi debitiral na olimpijskih igrah. 12. februarja 2010 je med treningom na olimpijski progi Whistler Sliding Centre do\xc5\xbeivel nesre\xc4\x8do, ko je v zadnjem zavoju proge izgubil nadzor in zletel s proge. Z glavo in zatiljem je tr\xc4\x8dil v neza\xc5\xa1\xc4\x8diten \xc5\xbeelezni nosilec. V \xc4\x8dasu nesre\xc4\x8de je Kumarita\xc5\xa1vili po izra\xc4\x8dunih po progi brzel s hitrostjo 143,6\xc2\xa0km/h. Med testiranjem proge leta 2009 je testni sanka\xc4\x8d dosegel rekordno hitrost 153,937\xc2\xa0km/h. Predsednik Mednarodne sanka\xc5\xa1ke zveze (FIL) Josef Fendt je tedaj izrazil skrb:\xc2\xa0\xc2\xbbZdravje in varnost tekmovalcev sta pomembnej\xc5\xa1a od rekordnih dose\xc5\xbekov.\xc2\xab\xc2\xa0_NEWLINE_\xc5\xbde nekaj sekund po nesre\xc4\x8di so Kumarita\xc5\xa1viliju nudili zdravni\xc5\xa1ko pomo\xc4\x8d. Pribli\xc5\xbeno minuto zatem so pri\xc4\x8deli z o\xc5\xbeivljanjem in mu v usta vstavili plasti\xc4\x8dno cevko za dihanje. Nezavestnega so ga nato s helikopterjem prepeljali v bolni\xc5\xa1nico v Whistlerju, kjer je za po\xc5\xa1kodbami umrl. Kumarita\xc5\xa1vili je s tem postal prvi smrtno ponesre\xc4\x8deni sanka\xc4\x8d po 10. decembru 1975. Usodna vo\xc5\xbenja je bila njegova 25. vo\xc5\xbenja na progi v Whistlerju in njegova 13. vo\xc5\xbenja s pri\xc4\x8detkom v to\xc4\x8dki olimpijskega starta za mo\xc5\xa1ke. Kmalu po nesre\xc4\x8di so se v nekaterih svetovnih medijih pojavili o\xc4\x8ditki, da je za njegovo smrt kriv neuradni kanadski olimpijski program Own the Podium. Ustanovitelji programa so stremeli k temu, da bi kanadski \xc5\xa1portniki \xc4\x8dim ve\xc4\x8d trenirali na olimpijskih tekmovali\xc5\xa1\xc4\x8dih v Vancouvru in Whistlerju ter bi tako imeli ve\xc4\x8d mo\xc5\xbenosti za kolajno. Mnogi so bili mnenja, da zavoljo tega programa \xc5\xa1portniki iz ostalih dr\xc5\xbeav niso imeli dovolj \xc4\x8dasa za pripravo na tekmovali\xc5\xa1\xc4\x8du samem.\n_START_SECTION_\nOdziv iz domovine\n_START_PARAGRAPH_\nPrva odziva v Gruziji, potem ko so televizijske postaje predvajale videoposnetek Kumarita\xc5\xa1vilijeve nesre\xc4\x8de, sta bila \xc5\xa1ok in \xc5\xbealovanje. Takoj po dogodku so vodilni v gruzinski olimpijski reprezentanci oznanili, da razmi\xc5\xa1ljajo o neudele\xc5\xbebi na otvoritveni slovesnosti ter celo o odpovedi iger in odhodu celotne odprave nazaj v domovino. Kasneje je gruzinski minister za \xc5\xa1port in kulturo Nika Rurua obelodanil, da bo reprezentanca ostala v Vancouvru in\xc2\xa0\xc2\xbbsvoje nastope posvetila svojemu padlemu tovari\xc5\xa1u.\xc2\xab\xc2\xa0 Ostalih sedem \xc4\x8dlanov gruzinske olimpijske odprave je na otvoritveni slovesnosti v znak \xc5\xbealovanja na zapestjih nosilo \xc4\x8drne trakove. Na gruzinsko zastavo so privezali \xc4\x8drn \xc5\xbealni trak, prav tako pa so v svoji procesiji v znak spo\xc5\xa1tovanja pustili prazen prostor za Kumarita\xc5\xa1vilija. Ob\xc4\x8dinstvo na stadionu BC Place Stadium jih je pozdravilo s stoje\xc4\x8dimi ovacijami. Takoj po koncu procesije je celotna gruzinska odprava zapustila stadion._NEWLINE_V Kumarita\xc5\xa1vilijevo \xc4\x8dast so organizatorji otvoritvene slovesnosti namenili minuto molka, po kateri so tako kanadsko kot olimpijsko zastavo spustili do polovice jambora. Po novici o njegovi smrti je kanadski generalni guverner David Johnston izdal odlok, po katerem so morale biti do polno\xc4\x8di 13. februarja 2010 vse zastave na zveznih vladnih stavbah v Britanski Kolumbiji, med drugim tudi na vseh olimpijskih prizori\xc5\xa1\xc4\x8dih, spu\xc5\xa1\xc4\x8dene do polovice svojih jamborov._NEWLINE_Kumarita\xc5\xa1vilijevo truplo je 17. februarja 2010 v zgodnjih jutranjih urah prispelo v gruzinsko prestolnico Tbilisi. V njegovo rodno mesto Bakuriani so ga prepeljali kasneje istega dne. Pokopali so ga 20. februarja 2010 v njegovi doma\xc4\x8di cerkvi. Pogrebnih slovesnosti se je udele\xc5\xbeilo ve\xc4\x8d tiso\xc4\x8d rojakov, med drugim tudi gruzinski predsednik Miheil Saaka\xc5\xa1vili, ki je na pogreb prispel oble\xc4\x8den v gruzinski olimpijski dres. Ulico, kjer se nahaja Kumarita\xc5\xa1vilijev otro\xc5\xa1ki dom, so poimenovali po njem.\n_START_SECTION_\nPoro\xc4\x8dilo Mednarodne sanka\xc5\xa1ke zveze\n_START_PARAGRAPH_\nMednarodna sanka\xc5\xa1ka zveza je 19. aprila 2010 Mednarodnemu olimpijskemu komiteju posredovala poro\xc4\x8dilo o Kumarita\xc5\xa1vilijevi smrti, in ga objavila na svojih spletnih straneh. V poro\xc4\x8dilu so zapisali, da so Kumarita\xc5\xa1vilijeve sanke zado\xc5\xa1\xc4\x8dale vsem kriterijem in standardom FIL-a. Nesre\xc4\x8do so pripisali\xc2\xa0\xc2\xbbsanka\xc4\x8devim napakam, ki so se pri\xc4\x8dele v zavoju 15 ter se stopnjevale in vodile do tega, da je zapustil stezo in posledi\xc4\x8dno zadel v steber ... Gre za tragi\xc4\x8den dogodek, do katerega zaradi prvotne sanka\xc4\x8deve napake ne bi smelo priti.\xc2\xab\xc2\xa0Ko so sanke ob izhodu iz zavoja 16 zadele v zid, je tekmovalca in sanke vrglo s proge, s \xc4\x8dimer je Kumarita\xc5\xa1vili popolnoma izgubil nadzor. \xc5\xa0lo je za do sedaj neznan tip nezgode, in zatorej\xc2\xa0\xc2\xbbkonstrukcijski izra\xc4\x8duni na progi niso bili narejeni za prepre\xc4\x8ditev nesre\xc4\x8d, ki bi nastale v neznanih in nepredvidenih okoli\xc5\xa1\xc4\x8dinah. Zato tudi izgradnja varnostnega zidu na tistem odseku ne bi mogla prepre\xc4\x8diti tragedije, ki je sledila.\xc2\xab\xc2\xa0 V poro\xc4\x8dilu so tudi zavedli, da so med procesom homologacije in kasnej\xc5\xa1imi dejavnostmi na prizori\xc5\xa1\xc4\x8du v Whistlerju ugotovili, da je proga hitrej\xc5\xa1a od prvotnih izra\xc4\x8dunov. Medtem ko so slednji najvi\xc5\xa1jo mo\xc5\xbeno hitrost sprva postavljali na 136\xc2\xa0km/h, je najhitrej\xc5\xa1i tekmovalec zabele\xc5\xbeil hitrost 153,98\xc2\xa0km/h. Mednarodna sanka\xc5\xa1ka zveza je menila, da so se bili sanka\xc4\x8di zmo\xc5\xbeni spopasti s tako hitrostjo, vendar da\xc2\xa0\xc2\xbbto ni smer, v katero bi si pri FIL-u \xc5\xbeeleli, da bi se \xc5\xa1port razvijal.\xc2\xab\xc2\xa0Predsednik Fendt je isto\xc4\x8dasno napisal dopis organizacijskemu komiteju Zimskih olimpijskih iger 2014, da bodo pri Mednarodni sanka\xc5\xa1ki zvezi odobrili sanka\xc5\xa1ko progo v So\xc4\x8diju zgolj pod pogojem, da hitrosti ne bodo presegale 130 do 135\xc2\xa0km/h. Pri zvezi so v poro\xc4\x8dilu zapisali tudi, da je bilo\xc2\xa0\xc2\xbbugotovljeno,\xc2\xab\xc2\xa0kako bodo prepre\xc4\x8devali tovrstne nesre\xc4\x8de v prihodnosti. Svoje na\xc4\x8drte so polo\xc5\xbeili v spremembe \xc5\xa1porta, spremembe oblike sank in spremembe tehnologije prog. Generalni sekretar Mednarodne sanka\xc5\xa1ke zveze Svein Romstad je poro\xc4\x8dilo povzel z besedami:\xc2\xa0\xc2\xbbTo, kar se je pripetilo Nodarju, je bila nepredvidljiva nesre\xc4\x8da. Po temeljiti preiskavi dogodka ugotavljamo, da za nesre\xc4\x8do ni bil kriv en vzrok, temve\xc4\x8d niz prepletenih dogodkov, ki so pripeljali do tragedije.\xc2\xab\xc2\xa0\n_START_SECTION_\nPoro\xc4\x8dilo mrli\xc5\xa1kega oglednika\n_START_PARAGRAPH_\nPrimer so zatem preu\xc4\x8devali \xc5\xa1e v pisarni mrli\xc5\xa1kega oglednika Britanske Kolumbije. Med preiskavo so se poglobili tudi, poleg ostalega dokaznega materiala, v pisne prito\xc5\xbebe glede varnosti proge v Whistlerju s strani venezuelskega sanka\xc4\x8da Wernerja Hoegerja, ki je 13. novembra 2009 na progi do\xc5\xbeivel nesre\xc4\x8do in utrpel hud pretres mo\xc5\xbeganov. V pisarni so preu\xc4\x8devali tudi namige o tem, da naj bi progo v sedanji obliki iz komercialnih razlogov zgradili v bli\xc5\xbeini Whistlerja in gorovja Blackcomb in da je zgrajena proga preozka in prestrma. Arhitekt proge Udo Gurgel je zadevo komentiral:\xc2\xa0\xc2\xbbProga je morala biti blizu Whistlerja, zavoljo uporabe po olimpijskih igrah. No\xc4\x8demo uni\xc4\x8diti investicije, tako da je proga na podro\xc4\x8dju, ki je nekoliko strmo.\xc2\xab\xc2\xa0Po besedah Johna Furlonga, vodje organizacijskega komiteja Zimskih olimpijskih iger 2010, so predloge glede izgradnje sanka\xc5\xa1kega centra na gori Grouse blizu Vancouvra opustili \xc5\xbee v zgodnji fazi kandidature. Gore Grouse namre\xc4\x8d niso smeli uporabiti zaradi rezervacij, ki so jih izrazili pri mednarodnih zvezah za bob, sankanje in skeleton._NEWLINE_V poro\xc4\x8dilu dne 16. septembra 2010 je mrli\xc5\xa1ki oglednik Tom Pawlowski Kumarita\xc5\xa1vilijevo smrt ozna\xc4\x8dil za nesre\xc4\x8do, ki jo je povzro\xc4\x8dil\xc2\xa0\xc2\xbbsplet ve\xc4\x8d dejavnikov,\xc2\xab\xc2\xa0med drugim visoke hitrosti, tehni\xc4\x8dne zahtevnosti proge in \xc5\xa1portnikove neizku\xc5\xa1enosti. Zapisal je, da je bilo med Kumarita\xc5\xa1vilijevimi trening vo\xc5\xbenjami razumno predpostaviti, da je\xc2\xa0\xc2\xbbg. Kumarita\xc5\xa1vili brzel hitreje kot kadarkoli poprej v svojem \xc5\xbeivljenju. Prav tako je nameraval iti \xc5\xa1e hitreje, medtem ko se je isto\xc4\x8dasno mu\xc4\x8dil s spoznavanjem zapletenosti proge in dinamiko, ki jo je ustvarjal.\xc2\xab\xc2\xa0Pawlowski je potrdil, da sankanje vedno vsebuje element tveganja in da so pri gradnji proge sledili najbolj\xc5\xa1im smernicam tistega \xc4\x8dasa. Vseeno je Mednarodno sanka\xc5\xa1ko zvezo pozval, da svoje tekmovalce prisili v ve\xc4\x8d obveznih treningov pred bodo\xc4\x8dimi olimpijskimi igrami in ostalimi ve\xc4\x8djimi tekmovanji. Kumarita\xc5\xa1vilijev o\xc4\x8de je na oglednikovo poro\xc4\x8dilo odgovoril:\xc2\xa0\xc2\xbbIzjave, da je Nodar umrl zaradi pomanjkanja izku\xc5\xa1enj, ne sprejemam. \xc4\x8ce bi mu zares manjkalo izku\xc5\xa1enj, si nikoli ne bi mogel prislu\xc5\xbeiti mesta na igrah.\xc2\xab\xc2\xa0\n_START_SECTION_\n\xc4\x8castno odlikovanje\n_START_PARAGRAPH_\nMednarodni olimpijski komite je Kumarita\xc5\xa1vilijevi dru\xc5\xbeini 1. novembra 2010 predal \xc4\x8dastno odlikovanje. Slovesnosti, v sklopu katere so podelili to priznanje, so se poleg predstavnikov Mednarodnega olimpijskega komiteja in Mednarodne sanka\xc5\xa1ke zveze udele\xc5\xbeili \xc5\xa1e gruzinski minister za \xc5\xa1port Lado Vardzela\xc5\xa1vili in predsednik Gruzinskega olimpijskega komiteja Gia Nacvli\xc5\xa1vili. Kumarita\xc5\xa1vilijev o\xc4\x8de je na slovesnosti oznanil, da bodo v sinov spomin v njegovem rojstnem kraju Bakuriani zgradili sanka\xc5\xa1ko stezo.'